– Jeg er jo ingen Frp-er en gang, utbryter Turid Lillian Thoresen.

Men nå kan hun altså i teorien bli nødt til å møte opp i kommunestyret som førstevara for Fremskrittspartiet.

– Det hadde faktisk vært litt moro å sitte i kommunestyret, men ikke for Frp, sier hun til NRK.

Hun har jobbet som hjelpepleier i 20 år og fikk sjokk da NRK ringte og ga beskjed om at hun er valgt inn i kommunestyret i Halden.

– Jeg synes det rett og slett er komisk. Jeg har ingenting der å gjøre. Jeg har ikke lest partiprogrammet til Frp en gang og hadde kommet inn i kommunestyret helt grønn, sier hun og ler.

For tre måneder siden fikk hun et brev fra kommunen om at hun stod på lista, men Turid Lillian kastet brevet i søpla fordi hun trodde det var sendt feil.

Forveksling av navn

Førstekandidat i Frp Halden, Per Egil Evensen, forteller at feilen skyldes EVA-systemet de bruker.

– Etternavnet har blitt forvekslet og vår egentlige kandidat har dermed blitt utelatt, sier Evensen til NRK.

Den virkelige tredjekandidaten til Frp Halden heter Lillan Thoresen, og har altså blitt forvekslet med Turid Lillian Thoresen som aldri har hatt noe med Frp å gjøre.

– Representanten vår er naturlig nok lei seg for ikke å ha kommet med, sier Evensen.

Kontakter departementet

Kommunen har nå henvendt seg til kommunaldepartementet for å få juridisk hjelp og for å finne ut hva som må gjøres videre.

– I utgangspunktet er jo vedkommende valgt inn og skal derfor møte, sier ordfører i Halden Thor Edquist (H).

Thor Edquist mener feilen har skjedd i kommune-Norge før og tror ikke feilen vil føre til omvalg. Foto: Shemsi Bunjaku/NRK

Han tror ikke det vil bli omvalg på grunn av hendelsen, men venter nå på svar fra kommunaldepartementet.

Hjelpepleieren håper derimot at hun slipper å møte i kommunestyret.

– Nei, uffa meg, jeg får helt vondt i magen. Nå håper jeg virkelig dette blir omgjort slik at den rette Thoresen slipper inn i kommunestyret, sier hun.